大石调・初生月儿
作者：无名氏
朝代：元

paragraphs: 初生月儿悬太虚，恰似嫦娥鬓上梳，冰轮未满羡叹处。
漫长吁，离恨苦，冷清清凤只鸾孤。
初生月儿一半弯，那一半团圆直恁难，雕鞍去后何日还？捱更阑，淹泪眼，虚檐外凭损阑干。
初生月儿明处少，又被浮云遮蔽了，香消烛灭人静悄。
夜迢迢，难睡着，窗儿外雨打芭蕉。
初生月儿一似弓，梦里相逢恩爱同，觉来时锦被一半空。
去无踪，难再逢，窗儿外烛影摇红。